Pau Solé, de l’institut Roquetes, guanya els Premis IDECE amb un treball sobre les fortificacions de Tortosa
El treball ‘Les fortificacions d’època moderna i el castell de la Suda de Tortosa’, de Pau Solé March, de l’Institut de Roquetes, ha guanyat la tretzena edició dels Premis IDECE. Solé va explicar que la història sempre ha estat una matèria per la qual ha tingut interès i que el seu treball va més enllà de l’estudi de les fortificacions. Els Premis IDECE són uns reconeixements que l’organisme atorga anualment per reconèixer la creativitat i l’esforç de l’alumnat en els seus treballs de recerca i crèdits de síntesi. La directora, Bibiana Porres, ha remarcat que els premis volen estimular projectes de temàtica ebrenca. També el delegat del Govern a les Terres de l’Ebre, Joan Castor Gonell, ha posat en valor la qualitat dels treballs participants i el talent de l’alumnat. El segon premi, dotat amb 1.000 euros, se’l va emportar Mireia Mora Izquierdo, estudiant de l’institut els Alfacs de la Ràpita, amb el treball ‘Meravelles marines del delta: explorant les propietats cosmètiques de les cremes a base d’algues’. Dan Galiana Cervera, del Col·legi Sagrada Família de Tortosa, ha guanyat el tercer premi, dotat amb 700 euros, amb el treball ‘Digitalització i anàlisi de les senderes de la Serra de Cardó-Boix a Tortosa’; i el quart premi, dotat amb 500 euros, se l’ha endut Carla Serrat Fernàndez, també de l’Institut els Alfacs de la Ràpita, amb ‘Dones que han fet història a les Terres de l’Ebre’.